text: Sten kan også blive gamle
  02 juni 2016 kl. 16.15
  En halv million fra Foreningen Plan Danmark betyder, at de gamle, historiske mindesmærker på Skamlingsbanken syd for Kolding kan blive restaureret.
  - De falder på et tørt sted, siger formanden for Skamlingsbankeselskabet, Niels Sehested, til TV SYD. Hovedparten af mindesmærkerne er over 100 år gamle. De er præget af vind og vejr, og flere af dem trænger til en kærlig hånd.
  Projektleder Mette List, Kolding Kommune, fortæller, at f.eks. et mindemærke som talerstolen trænger til at blive rense og inskriptionerne skal males op igen.
  - Talerstolen er central for Skamlingsbanken, siger hun til TV SYD.
  På sigt håber selskabet og kommune, at der kan blive til et nyt besøgscenter, som kan byde gæsterne velkommen.
  - Vi oplever, at der kommer flere og flere herude, siger Niels Sehested til TV SYD.
  
  
  